Գագիկ Խաչատուրյան

Գագիկ Սուրենի Խաչատուրյան (), հայ երգիչ, Արցախյան երկրորդ պատերազմի ազատամարտիկ։

Կենսագրություն 

Ծնվել է 1997 թվականի փետրվարի 3-ին Երևանում։ Մանկության տարիներին ընտանիքով տեղափոխվել է Թբիլիսի։

2003 թվականից հաճախել է Թբիլիսիի թիվ 104 դպրոց։ 

2004 թվականին դարձել է «Փոքրիկ հայեր» երգչախմբի անդամ։ 

2007 թվականին վերադարձել է Երևան։ Նույն թվականից ուսումը շարունակել է Երևանի Ն. Սաֆարյանի անվան թիվ 164 հիմնական դպրոցում։ Դպրոցին կից հաճախել է Հ. Դանիելյանի անվան արվեստի դպրոցի դաշնամուրի բաժին և ավարտել այն կարմիր դիպլոմով։ 

2007- 2009 թվականներին սովորել է Հայաստանի երգի պետական թատրոնին կից դպրոց ստուդիայի վոկալ բաժնում։ 

2011 թվականին մասնակցել է Գյումրիում կայացած երաժիշտ-կատարողների «Վերածնունդ» միջազգային երրորդ մրցույթ-փառատոնին՝ որպես դաշնակահար, և պարգևատրվել է վկայագրով։ 

2012 թվականին, մասնակցելով «Ռուսաստանի սիրված երգեր» մրցույթ-փառատոնին, հաղթել է և պարգևատրվել դիպլոմով։ 

2012 թվականից հաճախել է Երևանի Թ.Կրպեյանի անվան թիվ 62 ավագ դպրոց։

2014 թվականին հիմնել է երաժշտական խումբ, որն ամեն տարի ներկայացրել է Եվրատեսիլ միջազգային երգի մրցույթում Հայաստանը ներկայացնող երգերի cover տարբերակները։

2015 թվականին ընդունվել է Երևանի Կոմիտասի անվան պետական կոնսերվատորիայի ակադեմիական երգեցողության բաժին։ 

2016 թվականին մասնակցել է «Իքս Ֆակտոր» հեռուստաերաժշտական մրցույթին։ 

2018 թվականին եղել է Ֆրանկոֆոնիայի տասնյոթերորդ գագաթնաժողովի ռեժիսորի օգնական։

2018 թվականին դարձել է «Divisi choir» երգչախմբի անդամ։

2018 թվականից սկսել է երգել Երևանի Սբ. Զորավոր Աստվածածին եկեղեցում։ 

2018-2019 թվականներին Երևանի գլխավոր տոնածառի լույսերի վառման արարողության ժամանակ եղել է ռեժիսորի օգնական։ 

2019 թվականին Երևանի օպերայի և բալետի ազգային ակադեմիական թատրոնում աշխատել է որպես միմանսի դերակատար։ 

2019 թվականին ընտրվել է Երևանի կոնսերվատորիայի ուսանողական խորհրդի նախագահ։ 

2019 թվականին գերազանցությամբ ավարտել է ԵՊԿ-ն և ընդունվել ԵՊԿ վոկալ-տեսական ֆակուլտետի ակադեմիական երգեցողության բաժնի մագիստրատուրա։

Զինվորական ծառայություն 
2019 թվականին Գագիկ Խաչատուրյանը անցել է պարտադիր զինվորական ծառայության Մեխակավանում։ Ստացել է կրտսեր սերժանտի կոչում։ Արցախյան Երկրորդ պատերազմում ադրբեջանական ագրեսիան հետ մղելու ընթացքում անմահացել է։ Պատերազմի ընթացքում հրամանատարել է ջոկ։ 2020 թվականի սեպտեմբերի 27-ին հակառակորդի սանձազերծած լայնածավալ ռազմական գործողությունների ընթացքում Արցախի Հանրապետության պետական սահմանը պաշտպանելիս ցուցաբերած արիության և խիզախության համար հետմահու պարգևատրվել է «Արիության համար» մեդալով։ 2020 թվականի սեպտեմբերի 27-ին հակառակորդի սանձազերծած լայնածավալ ռազմական գործողությունների ընթացքում Արցախի Հանրապետության պետական սահմանը պաշտպանելիս ցուցաբերած արիության և խիզախության համար հետմահու պարգևատրվել է «Մարտական ծառայություն» մեդալով։ Հայրենիքի պաշտպանության և անվտանգության ապահովման գործում Արցախի Հանրապետությանը մատուցած բացառիկ ծառայությունների, ցուցաբերած քաջության ու անձնական արիության համար հետմահու շնորհվել է Միջազգային Անվտանգության Ասպետաց Ակադեմիայի բարձրագույն կոչում՝«ԱՍՊԵՏ» շքանշան։

Ծանոթագրություններ

Տես նաև 
 Արցախյան երկրորդ պատերազմ

Արտաքին հղումներ 
 Գագիկ Խաչատուրյանի ելույթը Իքս Ֆակտորում
 Gagik Khachaturyan - My illusion
 Մակար Եկմալյան - Նոկտյուրն, կատարում է Գագիկ Խաչատուրյանը
 Կոմիտասի կռունկը Գագիկ Խաչատուրյանի կատարմամբ
 Գագիկ Խաչատուրյանի ելույթը Մեխակավանի Սուրբ Աստվածածին եկեղեցում
 «Այս կյանքում այսքանը»

Հայ երգիչներ